བོད་ཁུལ་གྱི་སློབ་གྲྭ་མང་ཆེ་བར་ལས་ཀ་གཉེར་གྱིན་པའི་དགེ་རྒན་དག་ལ་གཅིག་གྱུར་གྱི་འདུ་ཤེས་ཤིག་ཡོད་པ་ནི་རང་ཉིད་ཚད་ལྡན་དང་།སློབ་མ་ངན་པར་འདོད་པ་དང་།རང་ཉིད་ལ་དཔོན་པོ་དང་སློབ་མར་བློན་པོའི་འདུ་ཤེས་ལས།སློབ་མའི་གྲས་སུ་མ་འོངས་པར་རང་ཉིད་ལས་ལྷག་པའི་མི་བུ་འཇོན་ཐང་ཅན་དང་དང་ཤེས་སྟོབས་ཅན་མང་པོ་ཞིག་ཡོད་ངེས་པར་སྙམ་མཁན་དཀོན་པས་སློབ་མ་ཚོར་གདེང་འཇོག་ཀྱང་རྩ་བ་ནས་མི་བྱེད།རང་གི་སྤྱོད་པ་ལ་བདག་མ་བྱས་ན་བྱིས་པ་ཚོར་བག་ཆགས་ངན་པ་འཇོག་སྲིད་པར་འདོད་པའི་ཀུན་སློང་ཡང་མེད།དགེ་རྒན་གྱི་ལས་གནས་ནི་ཡོན་ཏན་ལ་སྦྱོང་བའི་གར་སྟེགས་གལ་ཆེན་ཞིག་ཡིན་པའི་འདུ་ཤེས་ཀྱང་མེད་པས།བོད་ཁུལ་གྱི་དགེ་རྒན་མང་པོ་ཞིག་ལས་ཁྱུར་ངལ་གསོ་བྱེད་དུས་རང་ཉིད་ནས་བྱིས་པར་བག་ཆགས་བཟང་བོ་འཇོག་པའི་ཤུགས་རྐྱེན་ཐེབས་པ་ལས།བྱིས་པ་དག་གི་འགྲོ་འདུག་སྤྱོད་གསུམ་གྱི་ཤུགས་རྐྱེན་ཕྱིར་དགེ་རྒན་ལ་ཐེབས་ཏེ་ལོ་ན་རྒས་དུས་བྱིས་པ་ལྟ་བུར་གྱུར་བའི་གནས་སྟངས་ཡ་ང་བ་ཞིག་འབྱུང་གིན་ཡོད་པ་འདི་ད་དུང་ཡང་ངོས་ཟིན་མཁན་ཉུང་ཉུང་ལས་མེད།